Author: pilat
Last saved by: spano
Company: UVSR

Predkladacia správa

Materiál je predkladaný na rokovanie vlády na základe uznesenia vlády SR č. 1371 z 18. decembra 2002., úloha D.4. 

Návrh ďalšieho postupu decentralizácie verejnej správy vychádza z Koncepcie decentralizácie a modernizácie verejnej správy, ktorá bola prijatá vládou SR 11. apríla 2000, uznesením č. 230.

Materiál predpokladá uskutočnenie 6 projektov, ktoré s ďalšou decentralizáciou úzko súvisia. Ide o nasledovné projekty:
•	reforma miestnej štátnej správy, kde sa počíta s ďalšou decentralizáciou kompetencií, so zrušením okresných úradov, s reorganizáciou krajských úradov, vytvorením špecializovaných úradov miestnej štátnej správy;
•	zmeny v miestnej samospráve, kde pôjde o vytvorenie podmienok na miestnej úrovni pre presun maximálne možného rozsahu kompetencií na obce a zabezpečenie ich efektívneho výkonu;
•	decentralizácia financií, ktorej cieľom je posilniť finančnú autonómiu územnej samosprávy v zmysle princípov programového vyhlásenia vlády, t.j. posilniť vlastné príjmy obcí, stanoviť vlastné príjmy samosprávy vyšších územných celkov a vo väzbe na tieto zmeny vytvoriť a aplikovať nový systém finančného vyrovnávania;
•	reforma správneho konania, ktorej cieľom je spolu s organizačnými zmenami vykonať aj zmeny v oblasti procesnoprávnej, ktoré by reagovali na novú situáciu vo verejnej správe;
•	zmeny systému kontroly vo verejnej správe, ktorých cieľom je zabezpečiť dostatočné kontrolné mechanizmy vo väzbe na presun pôsobností zo štátu na orgány územnej samosprávy vzhľadom na jej rastúcu autonómnosť;
•	informovanosť občanov, kde je cieľom dostatočne informovať občanov o potrebe, dôsledkoch a o novom fungovaní verejnej správy a zdôvodňovať výhodnosť konkrétnych riešení;

Súčasťou materiálu je aj časový priebeh hlavných aktivít prípravy a realizácie decentralizácie, ktorý je prehľadom aktivít, termínov a zodpovedných subjektov, ktoré budú jednotlivé činnosti vykonávať. 

Materiál nemá finančný, ekonomický, environmentálny vplyv, ani vplyv na zamestnanosť.